Diari Oficial de la Generalitat Valenciana


Sumari del DOGV 3228, del 23-04-1998 (1998/2524)

Informació pública de la convocatòria d'oposició lliure per a cobrir una plaça de guàrdia de la Policia Local, vacant en la plantilla de funcionaris.
-----------------------------------------------------------------------------------------------------------------------------------------------------

### Dades del document

Número de DOGV
:   3228

Data del DOGV
:   23-04-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/2524


Data del document
:   13-02-1998

Organisme emissor
:   Ajuntament de Petrer

Tipus de document
:   Anunci

Descriptors 

:   * Petrer
    * policia
    * administració local
    * concurs administratiu

Informació pública de la convocatòria d'oposició lliure per a cobrir una plaça de guàrdia de la Policia Local, vacant en la plantilla de funcionaris. [1998/Q2524]
  
Bases
  
Primera. Objecte de la convocatòria
  
L'objecte d'aquesta convocatòria és la provisió, en propietat, mitjançant oposició lliure, d'una plaça de guàrdia de la Policia Local, vacant a la plantilla de personal d'aquest Ajuntament.
  
La plaça que es convoca pertany a la subescala B de serveis especials, classe policia local, dotada amb el sou corresponent al grup D, nivell de complement de destinació 14 i les altres retribucions complementàries que corresponguen d'acord amb la legislació vigent i els acords municipals.
  
Així mateix, s'hi podran afegir les vacants que s'hi produïsquen fins la realització de les proves selectives, dins dels terminis assenyalats en l'article 18 de la Llei 30/1984, de 2 d'agost.
  
Segona. Condicions dels aspirants
  
Per a ser admesos a la realització de les proves selectives, els aspirants hauran de complir els requisits que es diuen a continuació en la data en la qual finalitze el termini de presentació d'instàncies:
  
a) Posseir la nacionalitat espanyola.
  
b) Haver complit els 18 anys, sense excedir dels 30 anys, ambdues edats amb referència al dia en què finalitze el termini de presentació d'instàncies.
  
c) Posseir el títol de Graduat Escolar, Batxiller Elemental o equivalent, o complides les condicions per a obtenir-lo en la data en què finalitze el termini de presentació d'instàncies; l'equivalència haurà de ser reconeguda com a tal per l'administració competent en cada cas concret i degudament acreditat en aquest sentit pels aspirants.
  
d) No haver sigut separat mitjançant expedient disciplinari del servei de l'estat o de les comunitats autònomes, de les entitats locals o de qualsevol altra institució juridicopública, ni trobar-se inhabilitat per a l'exercici de funcions públiques.
  
e) No patir cap malaltia ni defecte físic que impedisca l'exercici de les corresponents funcions i tenir una estatura mínima de 1,65 metres per als homes i de 1,60 metres per a les dones.
  
f) Estar en possessió dels permisos de conduir vehicles de les classes A-2, B-1 i B-2.
  
Tercera. Sol·licituds
  
Les sol·licituds per a prendre part en l'oposició lliure convocada, s'hauran de dirigir a l'alcalde president de l'Ajuntament; s'hi podrà utilitzar la sol·licitud model que facilitarà l'Oficina d'Informació Municipal.
  
Les sol·licituds es presentaran dins del termini de 20 dies naturals, comptadors a partir de l'endemà de la publicació de l'anunci d'aquesta convocatòria en el Boletín Oficial del Estado, al Registre General d'aquest Ajuntament o en la forma que determina l'article 38 de la Llei 30/1992, de 26 de novembre, de Règim Jurídic de les Administracions Públiques i del procediment Administratiu Comú.
  
A les sol·licituds, els aspirants hauran de manifestar que compleixen tots i cadascun dels requisits exigits en aquestes bases i que es comprometen a prestar el preceptiu jurament o promesa.
  
A les sol·licituds s'haurà d'acompanyar el justificant d'haver ingressat la quantitat de 1.000 pessetes en concepte de drets d'examen i fotocòpia del document nacional d'identitat.
  
Els esmentats drets d'examen només es tornaran als qui no siguen admesos al procés selectiu per manca d'algun dels requisits exigits per a prendre-hi part.
  
Quarta. Admissió dels aspirants
  
Una vegada finalitzat el termini de presentació de sol·licituds, mitjançant una resolució de l'Alcaldia, s'aprovarà la llista provisional d'aspirants admesos i exclosos, la qual es farà pública en el Butlletí Oficial de la Província i s'exposarà al tauler d'anuncis de la corporació, amb la indicació del termini d'esmena que, en els termes de l'article 71 de la Llei 30/1992, de 26 de novembre, es concedeix als aspirants exclosos que corresponga.
  
Igualment, es publicarà la llista definitiva d'aspirants admesos i exclosos, i també la composició del tribunal qualificador, el lloc, la data i l'hora en què s'hi constituirà, a l'efecte de la realització de les proves selectives, mitjançant la inserció de l'anunci oportú en el Butlletí Oficial de la Província.
  
Cinquena. Tribunal qualificador
  
El tribunal qualificador estarà constituït de la manera següent:
  
President: el de la corporació membre d'aquesta en qui hi delegue.
  
Vocals:
  
- Un representant de la Generalitat Valenciana.
  
- Un representant del professorat oficial, designat per l'Institut Valencià de Seguretat Pública.
  
- Un regidor delegat de Governació i Trànsit.
  
- Un suboficial de la policia local.
  
- Un regidor en representació del grup polític de l'oposició.
  
- Dos representants de la Junta de Personal de l'Ajuntament.
  
- El secretari general de la corporació, com a funcionari de carrera.
  
Secretària: la graduada social de l'Ajuntament.
  
Es designaran suplents per a substituir, en cas d'absència, els membres del tribunal.
  
El tribunal no podrà constituir-se ni actuar sense l'assistència de més de la meitat dels seus membres, titulars o suplents, i estarà facultat per a resoldre qualsevol dubte o incidència que poguera sorgir durant la realització de l'oposició i per a prendre acords i dictar les normes que calguen per al bon ordre i resultat d'aquesta.
  
Si una vegada constituït el tribunal i iniciada la sessió s'absentarà el president, aquest designarà entre els vocals concurrents aquell que l'haja de substituir durant l'absència, que podrà ser, en primer lloc, un regidor si n'hi ha i, si hi manca, el vocal de major jerarquia, antiguitat o edat, per aquest ordre.
  
Mitjançant la Presidència s'hi podrà disposar la incorporació als treballs del tribunal d'assessors especialistes per a totes o per a algunes de les proves. Aquests assessors col·laboraran amb el tribunal exclusivament en l'exercici de les seues especialitats tècniques.
  
Contra els membres que es designen per a formar part del tribunal s'hi podrà promoure la recusació establida en l'article 29 de la Llei de Règim Jurídic de les Administracions Públiques i del Procediment Administratiu Comú, en relació amb el supòsits que recull l'article 28 d'aquest text legal.
  
Els membres del tribunal, i també els possibles assessors especialistes, percebran les indemnitzacions que per raó del servei s'establisquen en el Reial Decret 236/1988, de 4 de març, en les quantitats establides mitjançant la Resolució de 22 de març de 1993, o en la disposició aplicable en el moment de la realització de les proves selectives.
  
Sisena. Publicitat i desenvolupament de les proves
  
Les bases, una vegada aprovades pel Ple de l'Ajuntament, es publicaran íntegres en el Butlletí Oficial de la Província i en el Diari Oficial de la Generalitat Valenciana i l'anunci de la convocatòria es publicarà, en extracte, en el Boletín Oficial del Estado.
  
Tots els anuncis posteriors es publicaran en el Butlletí Oficial de la Província.
  
El començament del primer exercici s'anunciarà en el Butlletí Oficial de la Província amb 15 dies d'antelació com a mínim i en l'anunci es dirà el dia, l'hora i el lloc on es realitzarà.
  
El començament dels altres exercicis s'anunciarà, si escau, únicament al tauler d'anuncis de l'Ajuntament.
  
Els opositors seran convocats per a cada exercici en crida única, tret de casos de força major, degudament justificats i apreciats lliurement pel tribunal. La no presentació d'un aspirant en el moment de la crida a qualsevol dels exercicis obligatoris, determinarà automàticament la pèrdua del dret a participar en aquest exercici i en els següents, i per tant quedarà exclòs del procés selectiu.
  
L'ordre d'actuació dels opositors en els exercicis que no es puguen realitzar conjuntament s'iniciarà per aquells que el primer cognom comence per la lletra C, d'acord amb el sorteig realitzat per aquest Ajuntament per a la selecció del seu personal, de conformitat amb el Decret de l'Alcaldia de data 12 de gener de 1998 i publicat en el Butlletí Oficial de la Província número 21/1998, de 27 de gener.
  
El tribunal podrà requerir en qualsevol moment als aspirants que n'acrediten la identitat, per a la qual cosa han de portar el document nacional d'identitat.
  
Setena. Procediment de selecció
  
Els exercicis, de conformitat amb l'Ordre de 17 de juliol de 1989, de la Conselleria d'Administració Pública, podran realitzar-se, si es vol, en valencià.
  
1. Fase prèvia.
  
Abans de omençar les proves de coneixement del temari, es realitzaran les proves prèvies que s'indiquen a continuació, que tindran el caràcter d'eliminatòries i es qualificaran d'apte o no apte.
  
Primera. Reconeixement mèdic.
  
Els aspirants hauran d'aportar un certificat mèdic realitzat expressament segons el quadre d'exclusions mèdiques per a torn lliure establit a l'annex II de l'Ordre de 5 de desembre de 1994, de la Conselleria d'Administració Pública, mitjançant la qual s'estableixen els criteris mínims per a la selecció dels policies locals de la Comunitat Valenciana, en les proves físiques, psicotècniques i reconeixement mèdic.
  
Segona. Prova psicotècnica: d'aptituds mentals i de personalitat, de conformitat amb l'Ordre de 5 de desembre de 1994, de la Conselleria d'Administració Pública.
  
2. Fase d'oposició
  
Constarà dels exercicis següents:
  
Primer exercici. De caràcter obligatori i eliminatori.
  
Consistirà a superar les proves d'aptitud física que palesen la capacitat per a l'exercici del lloc de treball, amb el contingut i les marques que s'especifiquen a l'annex corresponen d'aquestes bases.
  
Segon exercici. De caràcter obligatori i no eliminatori.
  
Consistirà a desplegar per escrit, durant un temps màxim de tres hores, quatre temes elegits per sorteig, un de cada un dels grups primer a quart, ambdós inclosos, que formen el temari que es recull a l'annex II d'aquestes bases. Aquests temes es llegiran en sessió pública davant el tribunal, que podrà formular les preguntes o aclariments que sobre aquest crega oportunes. Es valoraran la claredat d'idees, la facilitat de l'expressió verbal i el coneixement sobre temes exposats.
  
Tercer exercici. De caràcter obligatori i eliminatori.
  
Consistirà en l'exposició per escrit d'un tema dels que componen el grup cinqué del temari, en un temps màxim d'una hora, i es valoraran els coneixements exposats, la claredat en l'exposició, la neteja, la redacció i l'ortografia. De manera alternativa, a judici del tribunal, aquest exercici es podrà substituir per la realització d'un qüestionari de 50 preguntes amb respostes alternatives, i només en serà correcta una, sobre els temes que componen el grup cinqué, en aquest cas, la durada màxima serà de 45 minuts.
  
Les contestacions errònies es valoraran negativament, amb la penalització equivalent a un terç de cada resposta correcta (tres respostes incorrectes restaran una resposta correcta).
  
Quart exercici. De caràcter obligatori i no eliminatori.
  
Consistirà a traduir del valencià al castellà i viceversa un text proposat pel tribunal. La durada d'aquest exercici serà de 30 minuts.
  
Vuitena. Qualificació dels exercicis
  
La qualificació del primer exercici serà d'apte o no apte, i caldrà superar com a mínim quatre de les proves per a ser qualificat com a apte.
  
El segon i el tercer exercici, obligatoris i eliminatoris, es qualificaran de 0 a 10 punts cada un, i caldrà obtenir un mínim de 5 punts en cada un.
  
El quart exercici, que no té caràcter eliminatori, es qualificarà de 0 a 2 punts.
  
La qualificació definitiva estarà determinada per la suma de les puntuacions obtingudes en cada un dels exercicis.
  
Novena. Relació d'aprovats i proposta del tribunal
  
Una vegada obtingudes les puntuacions definitives, el tribunal farà pública la llista d'aspirants aprovats, si n'hi ha, per ordre de puntuació aconseguida i elevarà la seua proposta a l'Alcaldia Presidència, juntament amb l'acta de l'última sessió.
  
Deu. Presentació de documents
  
L'aspirant proposat presentarà a la Secretaria General de la corporació, dins del termini de 20 dies naturals des de la publicació de la llista d'aprovats, els documents acreditatius de les condicions de capacitat i els requisits exigits en aquestes bases de convocatòria i que són els següents:
  
- Certificat de naixement, expedit pel registre civil corresponent.
  
- Certificat de Graduat Escolar o equivalent, o justificant d'haver pagat els drets de l'expedició d'aquest. Si aquests justificants o documents estigueren expedits després de la data en què va finalitzar el termini de presentació de sol·licituds, caldrà justificar el moment en què va concloure els estudis.
  
- Certificat negatiu del Registre General de Penats i Rebels, amb referència a la data d'acabament de les proves selectives.
  
- Declaració jurada de no haver sigut separat mitjançant expedient disciplinari del servei a l'estat o a l'administració local i de no trobar-se incurs en causes d'incapacitat o incompatibilitat pel que fa a les lleis vigents.
  
- Còpia autenticada o fotocòpia (que caldrà presentar-la acompanyada dels originals per a compulsar-la) del permís de conduir de les classes A-2, B-1 i B-2.
  
Els aspirants que tinguen la condició de funcionaris de carrera quedaran exempts de justificar documentalment les condicions generals que ja hagueren sigut acreditades per a obtenir l'anterior nomenament, i hauran de presentar, en aquest cas, un certificat original del ministeri, corporació local o organisme públic de què depenguen, justificatiu de la seua condició de funcionari o contractat en règim laboral, del títol acadèmic exigit i de la resta de circumstàncies que consten en el seu full de servei.
  
Si dins del termini indicat i trets els casos de força major, no presenten la documentació assenyalada o de l'examen dels documents es deduira que manquen d'algun dels requisits assenyalats a la base segona, no podran ser nomenats i romandran anul·lades les actuacions d'aquests, sense perjudici de la responsabilitat en la qual hagueren pogut incórrer per falsedat en la sol·licitud per a prendre part en l'oposició lliure.
  
En el supòsit que l'aspirant siga exclòs pel fet de no presentar la documentació o per falsedat d'aquesta, el tribunal podrà proposar la inclusió a la llista d'admesos el mateix nombre que el d'exclosos per les causes anteriors, sempre que hagen superat les proves selectives i pel mateix ordre que en resulte, d'aquelles.
  
Onze. Curs selectiu
  
Després de la presentació de la documentació exigida, l'aspirant proposat s'incorporarà a l'Institut Valencià de Seguretat Pública per tal de realitzar el primer curs teòric i pràctic que es realitze, integrat per dues fases, una de formació de quatre mesos de durada i una altra, una vegada superada l'anterior, en pràctiques al mateix Ajuntament, amb una durada de dos mesos. La qualificació del període de pràctiques correspondrà a l'Institut Valencià de Seguretat Pública.
  
Durant la realització del curs teòric i pràctic, l'aspirant serà nomenat funcionari en pràctiques i percebrà les retribucions que li corresponguen.
  
Dotze. Nomenament i presa de possessió
  
Després d'haver superat el curs teòric i pràctic, l'Institut Valencià de Seguretat Pública formularà una proposta de nomenament a l'Alcaldia.
  
Els aspirants que no superen el curs teòric i pràctic, podran incorporar-se al curs immediatament posterior. No obstant això, cessaran com a funcionaris en pràctiques i podran ser nomenats de nou quan s'incorporen al curs següent. Si no superen aquest segon, decauran definitivament en el seu dret de reserva de plaça.
  
L'alcalde procedirà a la realització dels nomenaments definitius dels aspirants que hagen superat el curs selectiu, i declararan desertes les places dels aspirants que no l'hagen superat.
  
Els nomenaments s'hauran d'efectuar en el termini màxim de 15 dies, comptadors des de la comunicació de l'Institut Valencià de Seguretat Pública.
  
Tretze. Impugnació de la convocatòria i de les bases
  
La convocatòria, les bases i la resta d'actes administratius que es derives d'aquests i de l'actuació del tribunal, els podran impugnar les persones interessades, en els casos i en la forma establida en la Llei de Règim Jurídic de les Administracions Públiques i del Procediment Administratiu Comú.
  
Catorze. Dret supletori
  
En allò no disposat en aquestes bases, caldrà ajustar-se a allò que s'estableix en la Llei 7/1985, de 2 d'abril, Reguladora de les Bases de Règim Local, el Reial Decret Legislatiu 781/1986, de 18 d'abril, mitjançant el qual s'aprova el Text Refós de les disposicions legals vigents en matèria de règim local, la Llei 30/1984, de 2 d'agost, de Mesures per a la Reforma de la Funció Pública: la Llei 2/1990, de 4 d'abril, de Coordinació de Policies Locals de al Comunitat Valenciana i les normes de desenvolupament i la resta de legislació complementària.
  
Quinze. Incidències
  
El tribunal queda facultat per a resoldre les incidències i els dubtes no continguts en aquestes bases o que es presenten en relació amb aquestes, i hauran d'aportar els acords necessaris per al bon ordre de l'oposició.
  
Així mateix, queda facultat l'alcalde president per a resoldre les incidències que s'hi pogueren presentar durant el període de pràctiques.
  
Petrer, 13 de febrer de 1998.- L'alcalde: José A. Hidalgo López.
  
ANNEX I
  
Contingut de les proves prèvies
  
A) Reconeixement mèdic. Quadre d'exclusions mèdiques:
  
1. Obesitat o primesa superior al 25% del pes ideal, calculat segons la fórmula PI = 0,75 (talla en centímetres 150) + 50, en aquells aspirants amb complexió atlètica s'acceptarà un 40% d'excés de la solució que resulte d'aplicar la fórmula anterior.
  
2. Ull i visió:
  
2.1. Agudesa visual sense correcció inferior als dos terços de la visió normal en ambdós ulls.
  
2.2. Despreniment de retina.
  
2.3. Estrabisme.
  
2.4. Hemianòpsia.
  
2.5. Discromatòpsia.
  
2.6. Qualsevol altre procés patològic que, a judici del tribunal mèdic, dificulte de manera important l'agudesa visual.
  
3. Oïda i audició:
  
3.1. Agudesa auditiva que supose una pèrdua entre 1.000 i 3.000 hertzs a 35 decibels o de 4.000 hertzs a 45 decibels.
  
4. Aparell locomotor:
  
Alteracions de l'aparell locomotor que limiten o dificulten el desenvolupament del seu treball, o que puguen agreujar-se, a judici del tribunal mèdic, amb l'exercici del lloc de treball (patologia òssia d'extremitats, retraccions o limitacions funcionals de causa muscular o particular, defecte de columna vertebral i uns altres processos ossis, musculars i articulars).
  
5. Aparell digestiu:
  
Qualsevol procés digestiu que, a judici del tribunal mèdic, dificulte l'exercici del lloc de treball.
  
6. Aparell cardiovascular:
  
Hipertensió arterial de qualsevol causa, no s'han de superar les xifres en repòs de 160 mmHg en pressió sistòlica i els 90 mmHg en pressió diastòlica; varices o insuficiència venosa perifèrica, així com qualsevol altra patologia o lesió vascular que, a judici del tribunal mèdic, puga limitar l'exercici del lloc de treball.
  
A judici del tribunal, es podrà repetir la prova quan concórreguen circumstàncies que així ho aconsellen.
  
7. Aparell respiratori:
  
L'asma bronquial, la broncopatia obstructiva, el pneumotòrax espontani (en més d'una ocasió), la tuberculosi pulmonar activa i uns altres processos de l'aparell respiratori que dificulten l'exercici del seu lloc de treball.
  
8. Sistema nerviós:
  
Epilèpsia, depressió, psicosi, tremolor de qualsevol mena, alcoholisme, toxicomanies i uns altres processos patològics que dificulten el desenvolupament de la seua funció.
  
9. Pell i fàneres:
  
Cicatrius que produïsquen limitació funcional i uns altres processos que dificulten o limiten el desenvolupament de la seua funció.
  
10. Altres processos patològics:
  
Diabetis, malalties transmissibles en activitat, malalties immunològiques sistèmiques, intoxicacions cròniques, hemopaties greus i qualsevol altre procés que, a judici del tribunal mèdic, limite o incapacite per al desenvolupament del seu treball.
  
B) Proves físiques. Consistents en:
  
- Escalada de corda amb presa de peus: homes, 4 metres; dones, 3 metres.
  
- Salt de longitud amb carrera: homes, 4 metres; dones, 3,80 metres.
  
- Salt d'altura: homes, 1,10 metres; dones, 1 metre.
  
- Carrera de velocitat en 60 metres: homes, 10 segons; dones, 12 segons.
  
- Carrera de resistència en 1.000 metres: homes, 4 minuts; dones, 4 minuts 10 segons.
  
Els aspirants hauran de superar com a mínim quatre proves per a declarar-los aptes.
  
ANNEX II
  
Temari
  
Grup primer. Dret polític i administratiu.
  
Tema 1. Organització política de l'estat espanyol. Classes i formes d'estat. Organització territorial de l'estat. La corona. El poder legislatiu. El poder executiu. El poder judicial. Relacions entre el Govern i les Corts Generals.
  
Tema 2. La Constitució espanyola: el sistema constitucional. La Constitució espanyola de 1978. Principis generals. El Tribunal Constitucional.
  
Tema 3. Les Corts Generals: les cambres. La funció legislativa. L'administració de justícia.
  
Tema 4. L'organització territorial espanyola: les comunitats autònomes. Els estatuts d'autonomia, òrgans i competències. Les administracions públiques, estatal, autonòmica i local.
  
Tema 5. L'Estatut d'Autonomia de la Comunitat Valenciana: la Generalitat Valenciana. Les Corts. El Govern o Consell. Les competències. Administració de justícia. Administració local. Economia i hisenda.
  
Tema 6. L'administració local: caràcter natural de l'administració local. L'administració local com a instrument de descentralització. L'administració local en la Constitució de 1978. Entitats que comprén l'administració local.
  
Tema 7. El dret administratiu: fonts. La llei. Normes no parlamentàries equiparades a la llei. El Reglament, concepte i classes. El procediment administratiu..
  
Grup segon. Règim local i policia.
  
Tema 8. El municipi, òrgans unipersonals de govern. L'alcalde. Els tinents d'alcalde. Els regidors.
  
Tema 9. El municipi, òrgans col·legiats de govern. El Ple de l'Ajuntament. La Comissió de Govern. Òrgans consultius i participatius. Les comissions informatives.
  
Tema 10. La seguretat ciutadana: autoritats competents. Funcions de la policia local segons la Llei Orgànica de Forces i Cossos de Seguretat. Actuacions de la Policia Local en col·laboració amb la resta de forces i cossos. Policia governativa i judicial.
  
Tema 11. La policia local,, conceptes previs. Missions i objectius. Estructura orgànica i funcional.
  
Tema 12. El binomi policia local-ciutadans. Conceptes previs. Relació i finalitat. Suports ètics. Normes d'actuació.
  
Tema 13. Ordenament legislatiu de la policia local: Llei Orgànica de Forces i Cossos de Seguretat. Principis bàsics d'actuació. Disposicions estatutàries comunes. Règim disciplinari.
  
Tema 14. La Llei de al Generalitat Valenciana de Coordinació de Policies Locals de al Comunitat Valenciana. Disposicions generals de la coordinació dels policies locals. De l'estructura i organització. De al selecció, promoció i mobilitat. Dels drets i deures. L'Institut Valencià de Seguretat Pública.
  
Grup tercer. Dret penal i policia administrativa.
  
Tema 15. El Codi Penal: concepte de delicte i falta. Graus d'execució del delicte. Accions i omissions. Dol i culpa. Autors, còmplices i encobridors.
  
Tema 16. Classes de faltes. Contra els interessos generals de les poblacions, contra les persones i contra la propietat.
  
Tema 17. Classes de delictes. Contra les persones, contra la llibertat i l'honestedat i contra la propietat.
  
Tema 18. Obligacions i competències dels ajuntaments. Les ordenances municipals. Els bans de l'Alcaldia.
  
Tema 19. Ordenances municipals: concepte i classes. Infraccions. Potestat sancionadora. Principals infraccions a bans i ordenances. Procediment sancionador.
  
Grup quart. Trànsit.
  
Tema 20. Text articulat de la Llei de Bases 18/1989. Tipificació de les principals infraccions. Infraccions de trànsit que constitueixen delicte. Procediment sancionador. Competències municipals.
  
Tema 21. Reial Decret 13/1992, de 17 de gener, mitjançat el qual s'aprova el Reglament General de Circulació.
  
Tema 22. El trànsit vial. Introducció: vies, vehicles i conductors. Les condicions tècniques del vehicle. Classes de transport.
  
Tema 23. El transport. Servei públic de viatgers i servei de mercaderies o mixtos. El servei privat. Mercaderies perilloses. Condicions tècniques del vehicle de transport i uns altres requisits principals.
  
Tema 24. Els accidentes de trànsit: concepte i consideracions prèvies. Les seues causes. Classes i fases.
  
Grup cinqué.
  
Tema 25. El municipi de Petrer. Història local. Situació. Límits. Població. Partides rurals, barris i vies públiques de la ciutat, coneixement sobre el plànol mut.
  
Tema 26. Fonts de riquesa. Principals entitats socials, econòmiques, culturals, recreatives, esportives o d'una altra índole que hi ha a Petrer.